Sagunt competirà este estiu per a aconseguir la Bandera Verda de la Sostenibilitat d’Ecovidrio
07 de juliol 2025

![](/media/2y0gp03i/rrss_banderaverde_facebook-instagram-1080x1080-val_c.jpg?width=850&height=850)

L'Ajuntament de Sagunt i més de 155 establiments hostalers de la localitat participaran este estiu en la sisena edició del #MovimientoBanderasVerdes d’Ecovidrio. Esta campanya tracta de reconéixer l'esforç de l'hostaleria local i l'activisme dels municipis costaners per la circularitat durant l'estiu, especialment quant a la gestió correcta dels seus residus.

Així, Sagunt competirà amb fins a 47 municipis de la Comunitat Valenciana amb l'objectiu d'alçar-se amb la ‘Bandera Verda de la Sostenibilitat’ d’Ecovidrio que ja van aconseguir València i Alacant durant la passada edició d'esta iniciativa.

Com a novetat, a part de la preuada Bandera Verda, enguany els municipis de cada comunitat autònoma que hagen obtingut la puntuació més gran seran premiats amb una jornada de neteja d'una de les seues platges, que Ecovidrio desenvoluparà en col·laboració amb l'organització Paisaje Limpio, entitat especialitzada en la coordinació d'esta mena d'iniciatives mediambientals.

Igualment, enguany Ecovidrio reconeixerà els dos establiments hostalers més responsables i compromesos amb la sostenibilitat de la Comunitat Valenciana, avaluant les seues iniciatives per a millorar la gestió del reciclatge de residus, el seu consum d'energia i aigua o la seua aposta per una compra sostenible, entre altres variables.

**III Baròmetre sobre la sostenibilitat hostalera en les nostres costes**

En el marc de la VI edició del #MovimientoBanderasVerdes, Ecovidrio llançarà una nova edició del Baròmetre sobre la Sostenibilitat Hostalera en les zones costaneres. Es tracta així de la tercera edició d'esta iniciativa que té com a objectiu avaluar la implementació de pràctiques sostenibles en el sector HORECA, analitzant quatre eixos clau: la gestió eficient de residus, l'eficiència energètica, el consum responsable i l'ús sostenible de l'aigua.

En la segona edició del baròmetre, que va comptar amb la participació de més de 12.000 establiments hostalers, es va revelar que 7 de cada 10 locals situats en zones costaneres ja apliquen mesures de sostenibilitat en la gestió dels seus negocis. Entre les regions analitzades, Catalunya va liderar el rànquing amb una puntuació de 8,7 sobre 10, seguida per la Comunitat Valenciana i les Illes Balears, totes dos amb un 7,6. Andalusia (7,4) i la Regió de Múrcia (7,3) van completar la llista de les comunitats millor valorades.

*   [](http://www.facebook.com/sharer.php?u=https://aytosagunto.es/va/actualitat/2025-07-07-sagunt-competira-este-estiu-per-a-aconseguir-la-bandera-verda-de-la-sostenibilitat-d-ecovidrio/ "Facebook")
*   [](http://twitter.com/share?url=https://aytosagunto.es/va/actualitat/2025-07-07-sagunt-competira-este-estiu-per-a-aconseguir-la-bandera-verda-de-la-sostenibilitat-d-ecovidrio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-07-07-sagunt-competira-este-estiu-per-a-aconseguir-la-bandera-verda-de-la-sostenibilitat-d-ecovidrio/ "Linked In")
*   [](mailto:?body=https://aytosagunto.es/va/actualitat/2025-07-07-sagunt-competira-este-estiu-per-a-aconseguir-la-bandera-verda-de-la-sostenibilitat-d-ecovidrio/)